Upacara Piodalan lan Pemlaspas Gedung Anyar SMK PGRI 3 Denpasar
Om Suastyastu...Satusan sisya miwah guru SMK PGRI 3 Denpasar ngawit semeng sampun nyarengin upacara melaspas miwah padudusan alit ring rahina, Buda manis Juluwangi, Purnamaning Kasa 1 Juli 2015.
Kepala Sekolah SMK PGRI 3 Denpasar, Drs. I Nengah Madiadnyana, MM maosang karya Melaspas miwah Padudusan Alit puniki kalaksanayang mapaiketan ring kawentenan wewangunan anyar gedung sekolah sane sampun mawasta puput. SMK PGRI 3 Denpasar malih ngawangun Gedung anyar santukan kawentenan sisya sane meled nunas ajah-ajahan ring sekolah puniki sayan makeh pisan. Puniki sane kaaggen dasar nunggilang pikayun ngawangun gedung ayar sane madaging makudang-kudang ruangan kelas. Sane matetujon mangda proses belajar mengajar mamargi antar. Ring Gedung sane anyar puniki kawangun roras ruang kelas. Tiosan ring punika lantai dasar gedung anyar puniki kawangun kitchen miwah restoran. Kekalih genah puniki kaangen praktek olih sisya jurusan tata boga. Gedung anyar puniki kawangun wantah 6 sasih kemanten.
Dudonan karya melaspas miwah Pedudusan Alit sampun ngawit saking rahina Soma Wage Julungwangi, 29 Juni 2015. Ring rahina puniki para guru miwah sisya sami ngawit ngaryanin Sanggar Agung, penjor, majejaitan, miwah masang wastra. Ring rahina, Anggara Kliwon Julungwangi, 30 Juni 2015 para guru miwah sisya sami ngunggahang banten taler nyiagayang upakara. Ring rahina, Buda Manis Julungwangi Purnamaning Kasa puncak karya Melaspas miwah Pedudusan Alit. Puncak karya Melaspas miwah Padudusan Alit kakawitin antuk ngaturang pujawali ring Padmasana Gedung Induk tur kalanturang upacara pawintenan, upacara majaya-jaya, upacara mecaru, miwah pamuspan . Kaping kalih kelaksanayang upacara macaru lan melaspas ring Gedung anyar. Upacara puniki kapuput olih Ida Pedande saking Griya Sanur
Manut susastra Hindu, upacara Melaspas puniki dahat mautama tur patut kalaksanayang risampun puput ngawangun saluiring wewangunan. Upacara melaspas sampun kalaksanayang saking nguni olih karma Hindu ring Bali. Sane matetujon mangda sapa sira sane nyeneng ring wewangunann anyar puniki prasida ngamolihang kerahayuan, kerahajengan, tur nenten ketiba ring sane boya-boya.
Om Santi, Santi, Santi Om
ban_Latn ban_Latn ban_Latn ban_Latn ban_Latn lmo_Latn